偈頌二百零五首  其一五一
作者：釋正覺
朝代：宋

paragraphs: 我住汝亦住，我行汝亦行。
結制順諸佛，禁足護衆生。
金鎖無鬚兩頭動，靈犀有暈中間明。
泥牛入海恰半夜，木雞喚月看五更。
雲倚山是父子，眼約眉爲兄弟。
三世同參或一段合宗家之事，大千等量破微塵出自己之經。
瓊林寸寸寶，旃檀片片馨。
物物頭頭有平出底多許，心心法法無外來底一星。
抹抹撻撻憨皮袋，跛跛挈挈常不輕。
無是無非長默默，非凡非聖獨惺惺。
蒲團坐倚無他事，永日寥寥謝太平。